A, B, C,D, E, F, G… on Straatwerk
'n Paar maande gelede het 'n pragtige 12-jarige meisie wat in Graad Sewe is opgewonde gesê dat sy hardop uit 'n boek wil lees. Sy het sukkelend oor die woorde gestamel, maar moedig deurgedruk. Die boek wat sy gelees het was vir drie- tot vier- jariges bedoel. 'n Mens se hart gaan uit na so 'n kind, maar sy is een van baie wat met 'n basiese geletterdheidsprobleem sit.
Ons Zoë Trust-span het koppe bymekaargesit, raad ingewin en besluit om die SmartBrain geletterdheidskursus (www.smartbrainsa.co.za) te implementeer. Dit het baie harde werk geverg van die "onderwysers" want hulle het ook nie die voorreg gehad om hulle skoolloopbane te voltooi nie en moes eers self die kursus onder die knie kry.
In die Julie skoolvakansie het hulle hul eerste proefklasse aangebied en dit was 'n groot sukses. Vanaf Augustus gaan daar op 'n daaglikse basis geletterdheidsklasse in verskillende ouderdomsgroepe by ons huis in Badsberg Close in Heideveld aangebied word. Ons het ook 'n spesiale klas laat bou in Ouma Joan se erf (ons buurvrou oorkant die pad) wat meer kinders op 'n slag kan akkommodeer.
Ons is ook baie opgewonde dat ons "Babbelbekkies" informele vroeë kinderontwikkelingklasse nou vyf dae per week gaan plaasvind in plaas van net eenmaal per week. En almal in ons omgewing sal maar moet gewoond raak aan die geklank van die A, B, C…
Daar was tyd om klei te speel en tou te spring, maar legkaartbou en lees was bo aan die lys van vakansie aktiwiteite in Badsberg Close! Baie dankie aan die
jeug van Fresh Wind Ministries wat met soveel ywer deelgeneem het aan die vakansieprogram (www.freshwind.co.za).